KIRJALLINEN KYSYMYS E-1760/99 esittäjä(t): Wolfgang Kreissl-Dörfler (Verts/ALE) komissiolle. PO VII:n Kamerunissa toteuttama Pôles de Développement Rural -kehityshanke.



Virallinen lehti nro 203 E , 18/07/2000 s. 0038 - 0039



KIRJALLINEN KYSYMYS E-1760/99 esittäjä(t): Wolfgang Kreissl-Dörfler (Verts/ALE) komissiolle (1. lokakuuta 1999) Aihe: PO VII:n Kamerunissa toteuttama Pôles de Développement Rural -kehityshanke Voiko komissio vastata seuraaviin Pôles de Développement Rural -hanketta koskeviin kysymyksiin: 1. Missä vaiheessa hanke on (suunnittelu, täytäntöönpano)? 2. Onko hanketta arvioitu ja millaiset arvioinnit komission sisäinen vai ulkopuolisten suorittama ovat olleet kyseessä? 3. Mitä johtopäätöksiä komissio on tehnyt arvioinneista? Onko hankkeen suunnittelua vastaavasti muokattu? Jos ei ole, miksi arviointituloksia ei ole otettu huomioon? 4. Valtuuskunta toimii kehityshanketta arvioitaessa ja muokattaessa sekä tarjouskilpailun järjestävänä että suoraan osallisena osapuolena. Voiko tämä johtaa komission mielestä ristiriitoihin? Poul Nielsonin komission puolesta antama vastaus (16. marraskuuta 1999) Pôles de développement rural -kehityshanke käynnistyi vuonna 1991 Bafutin alueella ja vuoden 1992 lopussa Sa'an, Ntuin ja Sangméliman alueilla (rahoitussopimus kolmannen Lomén yleissopimuksen puitteissa, kuudes Euroopan kehitysrahasto (EKR), määrä 10,3 miljoonaa euroa). Toiminnan kokonaisvaltaisessa lähestymistavassa korostetaan paikallisväestön omien kehityksen hallinnointivalmiuksien lisäämistä sen elinolojen ja ympäristön parantamiseksi. Sa'an, Ntuin ja Sangméliman alueilla toteutettiin vuosina 19971998 välivaihe varsinaisen hankkeen ja neljälle vuodelle ohjelmoitavan toisen vaiheen välillä. Siinä korostettiin erityisesti maatalouteen ja sosioekonomisiin infrastruktuureihin liittyvien hankkeiden elinkelpoisuutta ja hallintaa. Komissio sekä kansallinen tulojen ja menojen hyväksyjä toteuttivat yhteisestä sopimuksesta puoliväliarvioinnin vuonna 1995 sekä vuosien 19971998 välivaiheen loppuarvioinnin marraskuussa 1998. Ne antoivat tehtävän kansainvälisille tutkimustoimistoille rajoitetun tiedustelukierroksen jälkeen. Arvioinnit osoittivat hankkeen myönteisen vaikutuksen paikallisväestön kannalta. Osallistumisperiaate oli auttanut avunsaajia ottamaan vastuun omista pienhankkeistaan. Niissä todettiin kuitenkin, että lisätoimia tarvitaan riittävän osallistumisasteen saavuttamiseksi sekä väestön vastaanottavaisuuden parantamiseksi. Riippumattomien toimistojen tekemien arviointien tulosten perusteella painopiste asetettiin erityisesti maatalouteen ja sosioekonomisiin infrastruktuureihin liittyvien hankkeiden elinkelpoisuuteen ja hallintaan. Hankkeisiin liittyvät toimet on suunniteltu ja niitä toteutetaan kahtena alaohjelmana, joista toisella vakiinnutetaan aiemmat saavutukset ja toisella toteutetaan uusia toimia. Ristiriitoja ei synny, koska riippumattoman ja hankkeen muokkaamiseen johtaneen arvioinnin yhteydessä edustusto ei ollut suoraan osallisena osapuolena kauppasopimuksissa kuin ainoastaan kansallisen viranomaisen sijasta, joka pysyy sopimuspuolena. Komission edustusto tutkii arvioinnin tuloksia yhdessä maan hallituksen kanssa ja mikäli se on suositusten mukaan tarpeellista, rahoitusmenettelyihin voidaan tehdä muutoksia.